Γιάννης Μανιάτης (ποδοσφαιριστής)

Ο Γιάννης Μανιάτης (Λιβαδειά, 12 Οκτωβρίου 1986) είναι Έλληνας πρώην διεθνής ποδοσφαιριστής, ο οποίος αγωνιζόταν ως δεξιός αμυντικός αλλά και ως μέσος.

Καριέρα

Σε συλλογικό επίπεδο 

Ο Γιάννης Μανιάτης ξεκίνησε το ποδόσφαιρο στην ακαδημία ποδοσφαίρου του Ηνίοχου Λιβαδειάς και εν συνεχεία στον Αθλητικό Σύλλογο Αράχωβας (ΑΣΑ) Παρνασσός, την περίοδο 2002-03. 

Την επόμενη περίοδο (2003-04) ξεκίνησε στον Α.Ο. Θήβα και ακολούθως πήρε μετεγγραφή για τον Πανιώνιο. Πραγματοποίησε το ντεμπούτο του στην Α΄ Εθνική στις 2 Φεβρουαρίου 2005 στον εντός έδρας αγώνα εναντίον του ΟΦΗ (2-1). 

Την περίοδο 2004-05 είχε οκτώ συμμετοχές, αλλά από την επόμενη περίοδο καθιερώθηκε στη βασική ενδεκάδα, ενώ υπήρξε και αρχηγός του. 

Ήταν βασικό στέλεχος της ομάδας του Πανιώνιου, που με προπονητή τον Έβαλντ Λίνεν τερμάτισε δύο συνεχόμενες περιόδους στην πέμπτη θέση και αγωνίστηκε σε κύπελλο ΟΥΕΦΑ και Ιντερτότο.

Οι πολύ καλές του εμφανίσεις με τον Πανιώνιο προσέλκυσαν το ενδιαφέρον του Ολυμπιακού, στον οποίο και τελικά μεταγράφηκε τον Ιανουάριο του 2011, έναντι 800.000 ευρώ, καθώς το συμβόλαιό του με τον Πανιώνιο έληγε τον Ιούνιο του 2013. Με τους Πειραιώτες υπέγραψε συμβόλαιο διάρκειας 3,5 ετών, το οποίο στη συνέχεια ανανεώθηκε ως το 2017.

Την 1η Φεβρουαρίου 2016 παραχωρήθηκε ως δανεικός στη βελγική Σταντάρ Λιέγης για έξι μήνες και με την ολοκλήρωση του δανεισμού επέστρεψε στον Ολυμπιακό, από τον οποίο αποχώρησε τελικά ως ελεύθερος στις 3 Φεβρουαρίου 2017.

Μία εβδομάδα αργότερα, στις 10 Φεβρουαρίου 2017 ανακοινώθηκε η συμφωνία του με τον Ατρόμητο Αθηνών, όπου υπέγραψε συμβόλαιο εξάμηνης διάρκειας.

Τον Ιούνιο του 2017 υπέγραψε συμβόλαιο διετούς συνεργασίας με την τουρκική Αλάνιασπορ.

Στις 8 Φεβρουαρίου 2019, υπέγραψε στον Πανιώνιο, επιστρέφοντας στην ομάδα που αναδείχθηκε ως επαγγελματίας, με τη φανέλα του οποίου αποχώρησε από την ενεργό δράση τον Νοέμβριο του ίδιου έτους.

Στις εθνικές ομάδες 
Από το 2006 ως το 2008 ήταν βασικό στέλεχος της Ελπίδων, με την οποία έχει αγωνιστεί 14 φορές. Στις 28 Φεβρουαρίου 2010 ο Ότο Ρεχάγκελ τον κάλεσε στην Ανδρών για τον φιλικό αγώνα προετοιμασίας με τη Σενεγάλη στις 3 Μαρτίου 2010, αλλά δεν αγωνίστηκε. Το ντεμπούτο του πραγματοποιήθηκε τελικά με προπονητή τον Φερνάντο Σάντος, στις 11 Αυγούστου 2010 στον νικηφόρο με 1-0 φιλικό αγώνα με την Σερβία στο Βελιγράδι, όταν πέρασε ως αλλαγή στο 81΄ στη θέση του Λουκά Βύντρα.

Υπήρξε μέλος της αποστολής που συμμετείχε στο Μουντιάλ του 2014 στη Βραζιλία, αγωνιζόμενος και τις τέσσερις φορές ως βασικός.

Ο Μανιάτης πέτυχε το μοναδικό του τέρμα με την εθνική ομάδα στις 7 Ιουνίου 2016 στη φιλική εκτός έδρας νίκη επί της Αυστραλίας με 2-1.

Στατιστικά στοιχεία ανά περίοδο

Τίτλοι 
Ολυμπιακός
 Πρωταθλήματα Ελλάδας: 5 (2010-11, 2011-12, 2012-13, 2013-14, 2014-15)
 Κύπελλα Ελλάδας: 3 (2011-12, 2012-13, 2014-15)

Σταντάρ Λιέγης
 Κύπελλο Βελγίου: 1 (2015-16)

Παραπομπές

Πηγές 

 Ο Γιάννης Μανιάτης στο soccerway
 Το προφίλ του Γιάννη Μανιάτη στο transfermarkt
 Η καριέρα του Γιάννη Μανιάτη στο National Football Teams
 Το προφίλ του Γιάννη Μανιάτη στο epo.gr
 Αφιέρωμα στη Σούπερ Λίγκα 2008-09, "Εθνοσπόρ" (25-8-2008), σελ. 49-51.
 Γιάννης Μανιάτης, Ο Γιάννης Μανιάτης στην επίσημη ιστοσελίδα του Ολυμπιακού
 naftemporiki.gr: Πρωταθλητής Ελλάδας ο Ολυμπιακός

Έλληνες ποδοσφαιριστές
Αμυντικοί ποδοσφαιριστές
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδος
Ποδοσφαιριστές Ολυμπιακού Πειραιώς
Ποδοσφαιριστές Πανιωνίου
Ποδοσφαιριστές Σούπερ Λιγκ Ελλάδας
Ποδοσφαιριστές Ευρωπαϊκού Πρωταθλήματος 2012
Ποδοσφαιριστές Σταντάρ Λιέγης
Ποδοσφαιριστές Προ Λιγκ Βελγίου
Ποδοσφαιριστές Ατρόμητου Αθηνών
Ποδοσφαιριστές Σούπερ Λιγκ Τουρκίας
Ποδοσφαιριστές Αλάνιασπορ
Έλληνες ποδοσφαιριστές στο εξωτερικό
Ξένοι ποδοσφαιριστές στην Τουρκία
Ξένοι ποδοσφαιριστές στο Βέλγιο